## Aðalfundur Gammdeildar haldinn í samkomusalnum Hliði á Álftanesi 3. júní 2020

Gammakonur mættu í fordrykk að Hliði 18:30 og mikil gleði í lofti og tilhlökkun eftir því að fá að hittast, en frá því í mars hefur ekki verið fundur þar sem covid 19 hefur komið í veg fyrir það. Boðið var upp á fordrykk og hljómsveitin Polifolia, sem skipuð er nemendum tónlistarskóla Garðabæjar, spilaði og söng fyrir gesti.

1. María formaður setti fund kl. 19:20 þakkaði tónlistafólkinu skemmtunina um leið, bauð fundgesti velkomna og fagnaði því að nú væri loks hægt að halda langþráðan Gammafund. María bauð sérstaklega velkomnar dætur Rannveigar, þær Guðrúnu Elísabetu og Sigurborgu Gunnarsdætur, en þeim var boðið að vera viðstaddar fundinn ásamt móður sinni. Einnig bauð hún velkominn formann landsambands DKG Ingibjörgu Elsu Guðmundsdóttur, sem sat að þessu sinn fyrsta fund með Gammadeildinni.
2. Edda hafði nafnakall, en 34 gammafélagar voru mættir: Árný, Björg, Björk, Bryndís Jóna, Edda P., Elín, Fríða Bjarney, Gerður, Guðný, Hanna Halldóra, Helga G., Helga Th., Hertha, Hildur J., Hildur Sk., Hrefna S., Hrefna Þ., Ingibjörg Ein., Ingibjörg Jóhannsd., Ingibjörg Jónasd., Jóhanna, Kristín B., Kristín Jónsd. sagnfr., Kristrún, Margrét, María, Pálína, Ragnhildur, Rannveig, Renata, Sigríður, Sigrún, Stefanía og Svana.
3. Formaður bauð gesti fundarins Ingibjörgu Elsu formanni landsambands DKG að taka fyrst til máls. Ingibjörg hóf máls sitt með því að segja frá ferð sinni til Brasilíu og hvað hún upplifði þar. Áhrifarík var lýsing hennar á því hvernig hægt er að kenna um hið ósýnilega og lagði hún út frá því hvernig DKG vinnur bæði í gegnum hið sýnilega og ósýnilega. Lagði til að Gammadeildin og reyndar allar félagskonur í DKG skoðuðu leiðarljós DKG. Færu í gegnum það hvernig við fylgjum þeim eftir í lífi og starfi og kanna meðal annars hvort við getum dýpkað tilfinninguna fyrir þeim og gert þau meira að okkar í daglegu lífi.
4. Næst á dagskrá var inntaka tveggja nýrra félaga, María, Edda og Ingibjörg Elsa sáu um inntökuna. Nýju félagarnir í Gammadeildinni eru Bjarndís Fjóla Jónsdóttir og Rósa Björg Jónsdóttir þeim voru kynntar reglur DKG, útskýrt fyrir hverju nafn samtakanna stendur og litirnir. Þær fengu síðan skjal um að þær væru fullgildir meðlimir í Delta Kappa Gamma, sem þær voru þá áður búnar að samþykkja að fylgja. Bjarndís Fjóla og Rósa Björg kveiktu síðan á litlum rauðum kertum og settu inn í hring Delta Kappa Gamma. Bjarndís Fjóla og Rósa Björg kynntu sig og gerðu stuttlega grein fyrir sér. Bjarndís Fjóla er klæðskeri og kerfisfræðingur að mennt. Í dag starfar Bjarndís Fjóla hjá Nýsköpunarsmiðju menntamála hjá Skóla- og frístundasviði Reykjavíkurborgar sem verkefnstjóri á upplýsingatæknisviði.

Rósa Björg Jónsdóttir lauk BA námi frá Háskóli Íslands árið 1997 í bókasafns- og upplýsingafræði með ítölsku sem aukagrein. Hún er nú fagstjóri hljóð- og myndskráningar við Landsbókasafn Íslands, Háskólabókasafni og verkefnastjóri fjölmenningarbókasafns Móðurmáls.

1. María og Edda færðu Elínu rós ásamt korti með afmæliskveðju í tilefni af 80 ára afmælis hennar með ljóði eftir Þórunni Jónsdóttur sem var fædd á Álftanesi.
2. María formaður bað því næst Rannveigu að koma til sín en hún verður 100 ár í 26. Júní og deildin ætlar að færa Fjölsmiðjunni 100 þúsund til styrktar starfseminni í nafni Rannveigar. Um leið og Rannveig þakkaði fyrir gjöf Gammadeildar til Fjölsmiðjunar í tilefni afmælis síns kastaði hún fram þessari vísu:

LÍfið styttist fet um fet

fjörið dvín að vonum.

Ég vináttuna mikils met

á mætum Gammakonum.

Hertha fylgdi afmælisgjöf Gammadeildar enn frekar eftir og sagði:

Gammakonur hafa oft stutt við góð verkefni í máli eða með athöfnum. Nú fengum við sérstakt tilefni til að láta eitthvað af hendi rakna þegar ein af stofnfélögum deildarinnar, okkar kæra Rannveig fyllir 100 ár nú í júní. Á slíkum tímamótum  langaði okkur að sýna henni virðingu og þakklæti svo eftir væri tekið og til gagns fyrir aðra. Í samráði við Rannveigu og dætur hennar var ákveðið að styrkja Fjölsmiðjuna. Þar er unnið með ungu fólki mjög metnaðarfullt starf i ýmsum handmenntum en Rannveig, sem er handmenntakennari notaði starfsævi sína til að kenna í grunn- og framhaldsskólum svo málstaðurinn er henni kær. Síðast en ekki síst viljum við þakka henni skemmtilega og virka samveru í Gammadeildinni í 43 ár, en hún er elsti núlifandi stofnfélagi Gammdeildar.

Síðan var gert matarhlé, þar sem borinn var fram glæsilegur tveggja rétta málsverður og ekki skorti umræðuefni yfir borðhaldinu hjá Gammakonum.

1. Ingibjörg Jónasdóttir sem er að ljúka embætti sem Evrópu landsforseti tók til máls og fór yfir stofnun DKG og hvernig samtökin breiddust yfir heiminn frá Austin í Bandaríkjunum. Hún fór einnig yfir hvað við græðum á því að vera í Alþjóða samtökunum og það helsta sem er á döfinni innan Delta Kappa Gamma á heimsvísu. Hvetur Gammakonur að mæta á þing samtakanna, alltaf eitthvað sérstakt við það andrúmsloft sem skapast þar.
2. Fundarkonur ráku upp stór augu þegar inn í salinn barst óvænt inn eftirréttur, en dætur Rannveigar báru fram afmælistertu í boði móður þeirra í tilefni 100 afmælis hennar, glæsileg terta með hundrað kertaljósum. Tertan gerði mikla lukku enda bæði afar bragðgóð og falleg. Rannveig fylgdi afmælistertunni eftir með vísu:

Öldin runnin allt til enda

aðeins glimt í móðu.

Vinarkveðju vil ég senda

verði ykku að góðu.

1. Formlegur aðalfundur var settur af formanni Gammadeildar Maríu og skipaði hún Fríðu Bjarney fundarstjóra. Fyrsta mál á dagskrá var skýrsla formanns. Hann fór yfir fundi og fundarefni sl. tveggja starfsára stjórnar, sem var fjölbreytt og innhaldsríkt. Formaður þakkaði að lokum ánægjulegt samstarf stjórnar sem og öllum félögum í Gammadeild. Næst tók til máls Björg gjaldkeri Gammadeildar og flutti skýrslu um stöðu fjármála deildarinnar. Formaður uppstillingarnefndar Kristrún lýsti kjöri nýrrar stjórnar sem tekur til starfa frá 1. Júlí 2020 til 1. Júlí 2022, en formaður verður Edda Pétursdóttir og aðrir í stjórn verða Hildur Skarphéðinsdóttir, Sigrún Aðalbjarnardóttir og Hrefna Sigurjónsdóttir. Stjórnarkjör var samþykkt samhljóða.
2. Formaður færði fundarstjóra rós, Björgu fráfarandi gjaldkera og nýju félögunum Bjarndísi Fjólu og Rósu Björg rósir.
3. Gammakonur tóku síðan lagið undir stjórn og undirspili Hildar Jóhannesdóttir og að lokum sleit formaður fundi kl. 22:00 og slökkti á kertum vináttu, trúmennsku og hjálpsemi.

Ritari Hildur Skarphéðinsdóttir